'n Ballade vir Nkunzi
"Weet jy wat is die heel beste van flat rock bottom wees? As jy eers dáár is, kan alles en enigiets jou droom wees." Dit was die woorde van Drien Welman aan haar oudste seun Bennie wanneer hulle vir die soveelste keer by die laaste stukkie kos in die huis gekom het. Bennie neem die leser terug na sy grootwordjare waar die Welman-gesin van nege op Simmer Deep gewoon het - van die middel sestigs tot middel tagtigs. Sy verhouding met sy pa is stormagtig want Bennie koester geen respek of liefde vir hom nie. Bernard Welman is aan die een kant 'n gewelddadige woestaard, alkoholis en 'n wildewragtig lorriedrywer en aan die ander kant 'n talentvolle musikant en sanger in eie reg. Die enigste ding wat die kloof tussen pa en seun soms oorbrug is hul liefde vir musiek. Ten einde die donker wolk van uiterste armoede en ellendes te oorleef leer Bennie om homself te distansieer en dit stoïsyns te verduur. Hy put krag uit sy ma, 'n trotse vrou, wat deurgaans soos 'n rots onder die aanslae bly staan in 'n poging om die gesin bymekaar te hou. 'n Ballade vir Nkunzi beweeg van die een bisarre situasie na die volgende in 'n kroniek van smart, verraad en 'n goeie skeut galgehumor. Uiteindelik word dit 'n verhaal van triomf van die menslike gees oor verwoestende lewensomstandighede.
Ester Gelderblom en haar vriend Katjie, bywoners in Oudtshoorn, is al twintig jaar lank op die waglys vir regeringsbehuising. Wanneer nuwe huise gebou word, dink hulle hul beurt het uiteindelik aangebreek. Wat hulle nie weet nie is dat mnr. Louis, hoof van behuising, die name op die lys herrangskik en dat diegene wat hom betaal, bevoordeel word. Wanneer Katjie se plakkershuis afbrand, is hulle heeltemal desperaat en besluit om die leë huise onwettig te beset. Dít ontketen gebeure wat als wat vir hulle van belang is, sal bedreig.
In die skadu's skuil Titty, 'n weerlose jong alkoholis wat die ouer vrouens nodig het, maar haar besluite draai hulle teen haar. Ester se dogter, Liedjie, wat die klawerbord vir die Bless Me Jesus-kerk speel en aandklasse neem om 'n matrieksertifikaat te behaal, raak verlief op Robert, wie se romantiese voorkoms 'n donker, onvergeeflike geheim verberg. Intussen loop Neville, Ester se man, soos die 'baas van die huis' rond met 'n sigaret en 'n drankie in die hand, maar kruip weg wanneer 'n plakkersbaas opdaag om hulle uit die huis te sit.
'n Huis vir Ester is 'n Suid-Afrikaanse verhaal van gierigheid, moord en leuens wat oorkom kan word wanneer goeie mense vassteek en veg vir wat reg is.
Die spook in sy huis kry alleenloper Paul nie verdryf nie, al probeer hy hoe hard om met ingewikkelde resepte sy dae om te bak. Sy lewe verander onomkeerbaar wanneer hy by 'n moord ingesleep word. Nou is sy lewe ook
'n koerantopskrif, nes dié wat hy elke nag bekook vir die Shrien Dewani saak by die nuuskantoor waar hy werk.
Die skaduwêreld van sado-masochisme kom tydens die Dewani ondersoek
aan die lig: 'n wêreld goed bekend aan Div. Fisieke pyn is hoe hy vergeet van sy afgetakelde pa en sy junkie-broer. Wanneer die gedaante van die vermoorde Anni Dewani lewensgroot aan Div verskyn, besef hy dat dít wat by hom spook nie slegs metafories is nie.
Wat jaag ons, en wat maak ons vry? In 'n Spook in die huis, François Loots se sewende roman, word die kompleksiteite rondom ontvlugting en verlossing op boeiende en verrassende wyse verken.
Kommissaris Sluysken, die VOC se hoofamptenaar aan die Kaap, het sy Politieke Raad vir 'n vergadering in die Kasteel byeengebring. Hier sit kolonel Robert Gordon, bevelvoerder van die garnisoen, avonturier en Oranje-man. Ook majoor William van Reede van Oudshoorn, lord Hunsdon, vir wie dié land en dié dorp sy lewe is; verloor hy dit, word hy niks. Hy is bevelvoerder van 'n korps klerke wat vir hierdie krisis hul penne vir gewere moet inruil.
Sluysken lees 'n brief voor van die bevelvoerder van die Engelse vloot by Simonstad wat dreig om sy matrose op die land los te laat. William kyk strak voor hom uit. Hy en kameraad Louis Thibault het reeds 'n krygplan ter tafel gelê. Sy hoop is op die binnelanders, eerder as op Gordon se garnisoen - die boere, wat so hard soos hierdie kontinent se klippe is.
Tussen Gordon en Van Oudshoorn sal die stryd om die siel van hierdie droewe land besleg word. Of vir ewig bly voortwoed.
Dan Sleigh se loopbaan as romansier het in Eilande met die pionierstyd aan die Kaap begin, en in 1795 word 'n sirkelgang van die geskiedenis voltrek, met die laaste Kaapse maande onder die Kompanjiesvlag. Sleigh skryf met 'n onfeilbare aanvoeling vir die konflikte en hartstogte wat die totstandkoming en verval van gemeenskappe onderlê, en met 'n verstommende oog vir detail.
Bailey Kellerman verlaat Suid-Afrika finaal ná nog 'n liefdesteleurstelling deur haar eerste liefde, Adam. Hulle het 'n aan-en-af-verhouding sedert hulle jong dae, maar Adam verneuk haar gereeld en kom nie tot trou nie. In London trou sy met 'n Fransman, maar word ook deur hom in die steek gelaat.
Terwyl sy oorsee is, word haar ouers wreed in hul huis in Johannesburg tydens 'n rooftog vermoor. Haar broer, Zak, daag woedend by haar huis op en dring daarop aan dat sy terugkom Suid-Afrika toe. Hy verwyt haar ook dat sy nie by die begrafnis was nie, min wetend wat haar omstandighede daardie tyd was.
Jaco Diehl woon op Hermanus. Hy word getuie van 'n poging tot moord op sy buurvrou, en geleidelik word hy betrek by ander dade van geweld. Die hoofkarakter sleur ons al dieper mee in 'n doolhof. Wie is aanspreeklik vir die moorde, en wat is die waarheid? Of word ook die waarheid 'n storie, 'n verdoeseling wat nes Jaco nie vertrou kan word nie?
Die tweede boek in die Abel-trilogie, na Abel se ontwaking:
Ella Neser is op verpligte siekverlof na haar noue ontkoming aan Abel Lotz se skalpel. Tussen beradingsessies en harplesse, peins sy oor die foto's van Abel se vier slagoffers, vasberade om hom te vang voor hy weer moor. Wanneer 'n inbraak uitloop op 'n sterfgeval, keer Ella terug om die skuldiges aan die pen te laat ry. Sy is egter nie die enigste een op hulle spoor nie. Is Abel Lotz terug, of is daar 'n nuwe moordenaar in Doradopark?